User:Zzashv

Magandang araw! Ako si Lizzie Ashley A. Vida, maaari niyo akong tawagin sa pangalang Ash. Ako ay 19 taong gulang, isang kolehiyona may kursong Bachelor of Science in Business Management sa Cavite State University - Imus Campus.

Nakatira ako sa Las Pinas City (Opo, malayo sa school ko. Haha) ngunit ayos lang sapagkat gusto ko ring matutong bumyahe. Hindi ako sanay sa byahe mula pagkabata, lagi lang din kasi akong nasa bahay noon kaya gano'n. Hindi ako mahilig lumabas o gumala, mas gusto kong nasa bahay lang ngayong tumanda na ako. Hindi ako mahilig makihalubilo pero marunong ako makisama. Sa kabila nito ay naging masaya naman ang karanasan ko noong ako ay bata pa. Mayroon akong dalawang kaibigan, kalahati ng buhay ko ay kasama ko na sila. Si Alex at si Kate na hanggang ngayon ay solido pa rin ang aming samahan. Batang kalye kung tawagin kami noon, pa'no ba nama'y mula hapon hanggang gabi ay nasa abas kami at masayang naglalaro. Maraming usong laro noon! Tagu-taguan, agawan base, sili-silihan, pogs, teks, langit-lupa, at marami pang iba. Nahilig din kami maglaro ng mga kilalang sports tulad ng badminton at volleyball. Sumali pa nga ako noon sa palaro sa aming paaralan noong elementarya pero hindi ko rin natuloy tuloy, hindi para sa akin ang sports.

Noong ako ay nasa highschool na, ang nakahiligan ko namang gawin ay ang pagbabasa ng wattpad, panonood ng mga pelikula o series at paglalaro ng online game. Umaabot ako dati ng madaling araw sa pagbabasa, sinasakripisyo ko ang aking tulog para rito dahil gustong gusto ko talaga iyon. Natutuwa ako sa pagbabasa, hinahayaan ako nitong makaramdam ng iba't-ibang emosyon base sa genre ng kwento na binabasa ko. Masarap sa pakiramdam ang makaramdam. Ang unang minahal kong istorya ay ang Teen Clash na isinulat ni iDangs. Sa dami ng istorya na nabasa ko mula sa iba't-ibang awtor, masasabi kong si Jonaxx ang pinakamahusay sa lahat. Hanga ako sa pamamaraan ng pagsulat n'ya mula umpisa hanggang dulo. Nakakalungkot lang dahil hindi na ako nagbabasa ngayon, hindi ko alam kung bakit pero parang wala na kong interes sa pagbabasa hindi tulad dati. Gusto ko sanang ibalik kaso ang hirap pilitin ang sarili.

Sa pelikula naman hindi ko alam kung ano ang paborito ko dahil madami na akong napanood na magagandang pelikula, lokal man o internasyonal. Iisa isahin ko na lamang bawat genre. Pagdating sa romance ang paborito ko ay ang Diary ng Panget. Ilang beses ko na tong napanood pero hindi pa rin ako nagsasawa, dagdag pa na paborito o iniidolo ko ang gumanap dito na si Nadine Lustre. Sa komedya naman ay mga pelikula ni Vice Ganda ang hilig ko dahil tunay na nakakatawa ang mga pelikula n'ya at sya mismo dahil kilala s'yang sikat na komendyante sa ating bansa. HIndi ako mahilig manood ng nakakatakot kaya naman wala akong gustong pelikula rito. Sa drama naman ay dalawa: The Seven Sundays at The Four Sisters And A Wedding. Hanggang ngayon ay nanonood pa rin naman ako ngunit hindi na nga lang madalas sapagkat kulang ako minsan sa oras dahil sa mga gawaing pang eskwela, pero kapag may libreng oras ay nilalaan ko ito sa panonood. Ang nakahiligan ko namang laro ay ang Mobile Legends. Natuto ako nito noong ako ay nasa ikaw siyam na baitang. Masaya itong laruin lalo na kapag may kasama. Ito ang kadalasan kong ginagawa kapag walang wala na kong magawa at buryo na ako sa bahay. Epektibo itong pampalipas ng oras.